CELEX: 62021TN0071
Language: mt
Date: 2021-02-02 00:00:00
Title: Kawża T-71/21: Rikors ippreżentat fit-2 ta’ Frar 2021 – QB vs Il-Kummissjoni

26.4.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 148/19
            
         
      Rikors ippreżentat fit-2 ta’ Frar 2021 – QB vs Il-Kummissjoni
      (Kawża T-71/21)
      (2021/C 148/27)
      Lingwa tal-kawża: l-Ingliż
      
         Partijiet
      
      
         Rikorrent: QB (rappreżentant: R. Wardyn, avukat)
      
         Konvenut: Il-Kummissjoni Ewropea
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tannulla d-deċiżjoni tal-PMO tas-6 ta’ April 2020 u d- d-deċiżjoni tal-Awtorità tal-Ħatra tat-3 ta’ Novembru 2020 li permezz tagħhom il-Kummissjoni Ewropea irrifjutat li tagħti lir-rikorrent l-allowance tal-espatrijazzjoni;
               
            
                  —
               
               
                  tikkundanna lill-konvenuta għall-ispejjeż.
               
            
         Motivi u argumenti prinċipali
      
      Insostenn tar-rikors tiegħu, ir-rikorrent jinvoka tliet motivi.
      
                  1.
               
               
                  L-ewwel motiv ibbażat fuq allegata motivazzjoni insuffiċjenti tad-deċiżjonijiet tal-PMO u tal-Awtorità tal-Ħatra.
                  
                              —
                           
                           
                              Ir-rikorrent jargumenta li l-PMO u l-Awtorità tal-Ħatra ma semmewx il-fatt li d-dispożizzjonijiet kostituzzjonali u legali applikabbli għall-imħallfin Pollakki, b’konformità mal-prinċipju tal-Istat tad-dritt, ma ppermettewx lir-rikorrent jidħol fi kwalukwe relazzjoni ġuridika man-Network Ewropew tat-Taħriġ Ġudizzjarju (EJTN), jew ma’ kwalunkwe organu ieħor irregolat mid-dritt privat fil-Polonja jew barra mill-pajjiż;
                           
                        
                              —
                           
                           
                              Huwa jargumenta wkoll li l-PMO u l-Awtorità tal-Ħatra ma ħadux inkunsiderazzjoni l-fatt li, skont id-dritt Pollakk, ir-rikorrent, li kien imħallef fl-eżerċizzju ta’ funzjonijiet ġudizzjarji attivi, ma setax ikun taħt is-sorveljanza ta’ kwalunkwe awtorità oħra minbarra l-Qorti Distrettwali ta’ Lubartow u l-ġerarkija tal-KSSiP (l-Iskola Nazzjonali tal-Ġudikatura u l-Prosekuzzjoni Pubblika).
                           
                        
            
                  2.
               
               
                  It-tieni motiv ibbażat fuq allegat ksur tal-Artikolu 4(1) tal-Anness VII tar-Regolamenti tal-Persunal.
                  
                              —
                           
                           
                              Huwa argumenta li l-frażi “xogħol li sar [għal] Stat ieħor” fis-sens tal-Artikolu 4(1) tal-Anness VII tar-Regolamenti tal-Persunal għandha tiġi interpretata fis-sens li tkopri ċ-ċirkustanzi kollha li jirriżultaw minn xogħol imwettaq għal Stat ieħor u ma għandhiex tkun limitata għal xogħol imwettaq għar-rappreżentanza uffiċjali ta’ dan l-Istat, filwaqt li la l-liġi u lanqas il-ġurisprudenza ma jsostnu l-evalwazzjoni restrittiva tal-Awtorità tal-Ħatra;
                           
                        
                              —
                           
                           
                              Huwa argumenta ukoll li l-KSSiP għandu jitqies li huwa organu ċentrali tal-Istat u, konsegwentement, xogħol imwettaq mir-rikorrent matul id-delega tiegħu għall-KSSiP għandu jitqies li huwa xogħol imwettaq għall-Istat tal-Polonja;
                           
                        
                              —
                           
                           
                              Ir-rikorrent jargumenta, barra minn hekk, li x-xogħol imwettaq minnu (1) kien sussidjarju għar-relazzjoni ġuridika bejn ir-rikorrent u l-KSSiP;
                           
                        
                              —
                           
                           
                              Ir-rikorrent jargumenta, ukoll, li l-okkupazzjoni prinċipali tiegħu matul il-perijodu ta’ referenza kienet ix-xogħol tiegħu għall-KSSiP fil-Polonja.
                           
                        
            
                  3.
               
               
                  It-tielet motiv ibbażat fuq allegat żball manifest ta’ evalwazzjoni.
                  
                              —
                           
                           
                              Huwa argumentat li nżammet rabta speċifika bejn ir-rikorrent u l-Polonja, b’tali mod li din ipprekludiet il-ħolqien ta’ rabta fit-tul mal-Belġju;
                           
                        
                              —
                           
                           
                              Barra minn hekk, ir-rikorrent isostni li s-sitwazzjoni legali u fattwali tiegħu ma ppermettewx l-integrazzjoni tiegħu fis-soċjetà Belġjana.
                           
                        
            
         (1)  Nota editorjali: frażi tħalliet barra sabiex tiġi żgurata l-anonimat.